Posti Group

Posti Group  (aastatel 2007–2014 Itella Oyj, enne Suomen Posti Oyj) on rahvusvaheline posti- ja logistikaettevõte. Ettevõtte tegevus on jaotatud nelja ärivaldkonda: Postal Services (postiteenused), Parcel and Logistics Services (paki- ja logistikateenused), Itella Russia (Itella Venemaa) ja OpusCapita. Ettevõtte kõigi aktsiate omanik on Soome riik. Posti Group Oy-l on Soomes üldteenuse osutamise kohustus, mis hõlmab muuhulgas kõikides Soome valdades argipäeviti toimivaid kirja- ja pakiteenuseid.

Posti Grupi müügitulu oli 2020. aastal 1,6 miljardit eurot. Postis teenindab kliente 21 000 oma ala hästi tundvat töötajat.

Postil on ligi 400-aastane ajalugu. 96 protsenti käibest annavad ettevõtted ja organisatsioonid. Tähtsaimad kliendivaldkonnad on müük, teenused ja meedia. Ahvenamaa maakonnas tegutseb iseseisev postiettevõte Posten Åland.

Posti peakontor asub Helsingis Põhja-Pasilas. Kontserni juht on Turkka Kuusisto ja juhatuse esimees Sanna Suvanto-Harsaae.

Tegevusvaldkonnad 
Tegevus on jaotatud kolme tütarettevõtte vahel järgmiselt:
 OpusCapita (aastani 2013 Itella Informatsioon) tegeleb andmevoogude töötlemise, haldamise ja levitamisega organisatsioonides. Teenused hõlmavad arvete ja tarneahelate haldamist ning dokumenditöötlust.
 Itella Logistika tegeleb maa-, mere- ja õhuvedudega, saadetiste edastamise, transpordi, kättetoimetamise ning hoiustamisega.
 Itella Post tegeleb igapäevase postiteenusega: kirjade, otseturustusmaterjali, postipakkide ning ajalehtede ja ajakirjade kohaletoimetamisega Soomes. Samuti antakse välja kõiki Soome postmarke.

Rahvusvaheline tegevus 
Posti Group tegutseb 11 riigis.
 Läti
 Leedu
 Norra
 Poola
 Rootsi
 Saksamaa
 Slovakkia
 Soome
 Taani
 Venemaa
 Eesti (Itella Estonia)

Kaubamärgid
Posti Group teenindab oma rahvusvahelisi ärikliente kaubamärgi Posti Group all ja erakliente Soomes kaubamärgi Posti all.

Alates 2011. aasta veebruarist on Soome maailma esimene riik, kus kõik kirjad, väljaanded, pakid ja otsereklaamid jõuavad adressaatideni Posti süsinikdioksiidivaba kohaletoimetusega. Sellega ei kaasne klientidele ühtegi lisatasu.

Ajalugu
 6. september 1638 – kindralkuberner Per Brahe Noorem käivitas Rootsi kuningriigi alla kuuluvas Soomes postisüsteemi.
 1811 – sõltumatu Soome suurhertsogiriigi postisüsteemile loodi keskne ametkond.
 1845 – avati postipakkide osakond.
 1856 – käibele tulid postmargid.
 1858 – avati kirjade ja ajalehtede kojukanne.
 1860. aastatest oli post üks esimesi asutusi, kuhu võeti tööle naisi.
 1927 – ühinesid telegraaf ja post.
 1981 – nimetus Post ja Telegraaf asendus nimetusega Post ja Telekommunikatsioonid.
 1990 – Post ja Telekommunikatsioonid muudeti riigieelarvest sõltumatu rahandusega kommunaalettevõtteks.
 1994 – Post ja Telekommunikatsioonid kujundati Suomen PT grupiks, mille alla kuuluvad postiteenistus Soome Post ja kaugsideteenuseid pakkuv Telecom Finland Oy (hiljem Sonera Oy).
 1998 – Suomen PT grupp jagati kahte ossa, Soome Post ja Sonera Oy, mis mõlemad kuuluvad otseselt riigile.
 2001 – Soome Postist sai riigiettevõte.
 2002 – infologistika äri laienes Saksamaale ja logistikaäri Eestisse.
 2004 – infologistika äri laienes Eestisse, Lätti ja Leetu.
 2005 – logistikaäri laienes Taani, Lätti ja Leetu.
 2006 – logistikaäri laienes Rootsi ja Norrasse.
 1. juuni 2007 – ettevõtte uueks nimeks sai Itella. Muutus oli tingitud üha mitmekesisemast ja rahvusvahelisemast tegevusest.
 2008 – Itella laienes Venemaale, omandades logistikagrupi NLC (National Logistics Company) ja kliendisuhete turundusnõustamist pakkuva ettevõtte Connexions. Itella laienes Poola, omandades infologistika ettevõtte BusinessPoint S.A.
 2009 – teabeäri laienes Venemaale ning uutesse Kesk- ja Ida-Euroopa riikidesse. Uus tütarettevõte Itella IPS Oy (Itella makseteenused) sai makseorganisatsiooni tegevusloa.
 Itella Bank Ltd (endine ItellaIPS Oy) alustas tegutsemist 2012. aasta alguses. Aprillis 2013 müüdi kõik Itella Corporation aktsiad Savings Banksílle. Panga nimeks sai Bank of Savings Banks LTd.
 Itella Post Group Corporation avas 2016. aasta 1. märtsil Baltimaades Parcel Shop ehk pakipunkti teenuse e-poodidele ja lõpptarbijatele. Pakipunktid paigutati R-Kioskitesse ja kaubanduskettidesse. 1. märtsil avati Eestis 50 pakipunkti ning plaan on suurendada pakipunktide hulk 1200-ni. Pakipunkti saabunud pakist teavitatakse pakisaajat SMS-iga, kus on välja toodud pakipunkti asukoht ja PIN-kood. Pakipunktist paki kättesaamiseks peab saajal kaasas olema PIN-kood ja paki saaja nimi.

Viited

Välislingid 
 Koduleht

Soome ettevõtted
Post